Ellen Vahr

Ellen Kristin Andresen Vahr (født 14. august 1963 i Oslo) er en norsk forfatter. Hun har utgitt to sakprosabøker og fire romaner (per 2023).

Forfatterskap 
I 2016 debuterte hun som romanforfatter med Gaven. Debutromanen er basert på livet til husmannsdatteren Anne Brandfjeld, som ble en av Norges mest kjente kloke koner. Gaven ble nominert til Bokhandlerprisen samme år, og solgt til Tyskland for utgivelse våren 2019.  

Ellen Vahr er Anne Brannfjells tipp-tipp-oldebarn.  

Senere har Vahr utgitt Idle Hour-trilogien, som består av romanene Reisen til Idle Hour (først utgitt under tittelen Miss Marie), Bakeriet i Brooklyn og Sykehuset på Ellis Island. Trilogien handler om Thea fra Kampen, som utvandrer til USA og får en tjenerpost hos den velstående og mektige familien Vanderbilt.

Utdannelse og yrkesliv 
Ellen Vahr har studert i København, Danmark, Tunis, Tunisia og Seattle, USA. Hun avsluttet i 1988 den erhvervssproglige korrespondenteksamen i engelsk og fransk ved Handelshøjskolen i København (nå Copenhagen Business School), og arbeidet i finans og forsikring i perioden 1988–2008. 

I 2007 ble Vahr godkjent Certified Professional Co-Active Coach (CPCC) ved the Coaches Training Institute og i 2009 sertifisert i International Coach Federation som Professional Certified Coach (PCC). Hun etablerte i 2008 Vahr Relations, et firma med coaching, kurs og foredrag.

Ellen Vahr er bosatt i Vollen i Asker, og er forfatter på heltid.

Bibliografi 
 2011: Drømmekraft, en bok om å lytte til hjertet, leve sant og lykkes med drømmer (sakprosa), Gyldendal
 2013: Våg Livet, slik får du mot til å leve din drøm (sakprosa), Gyldendal
 2016: Gaven (roman), Aschehoug
 2018: Miss Marie (roman), Aschehoug (også utgitt med tittelen Reisen til Idle Hour)
 2021: Bakeriet i Brooklyn (roman), Aschehoug
 2023: Sykehuset på Ellis Island (roman), Aschehoug

Referanser

Eksterne lenker 
 Ellen Vahr – forfatterpresentasjon hos Gyldendal Forlag 
 Ellen Vahr – forfatterpresentasjon hos Aschehoug 

Norske romanforfattere
Norske sakprosaforfattere